LPN พร้อมฟื้นตัวทั้งกำไรและราคาหุ้นกูรูปรับคำแนะนำซื้อ กำไรปีนี้โต 45%
บล.เอเซีย พลัส คาดกำไรไตรมาส 1/58 เป็นระดับต่ำสุดของปีก่อนจะฟื้นตัวดีขึ้นในไตรมาส 2/58 และสูงสุดของปีในไตรมาส 3/58 ตามการส่งมอบคอนโดฯ ใหม่ คาดปี 2558 กำไรเทียบปีก่อนเติบโตสูง 45% มี Backlog รองรับเป้ารายได้ปีนี้แล้ว 95% ราคาปรับลงมามี upside 16% จึงปรับเป็น ซื้อ
8 พ.ค. 2558

บล.เอเซีย พลัส ระบุในบทวิเคราะห์ (8 พ.ค.) ว่า ผลการดำเนินงานของบริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ในไตรมาส 1/58 เชื่อว่าเป็นจุดต่ำสุดของปี ซึ่งทางผู้บริหารคาดจะเห็นรายได้เติบโตมากขึ้น โดยไตรมาส 2/58 ประเมินไว้ 5 พันล้านบ่าท ก่อนสูงสุดของปีที่ 6 พันล้านบาทในไตรมาส 3/58 ส่วนไตรมาส 4 คาดไว้ที่ 3 พันล้านบาท ตามการส่งมอบคอนโดฯ ใหม่ 6 โครงการ
โดยสิ้น มี.ค. 2558 มี Backlog รองรับเป้ารายได้จากการขายคอนโดฯ ปีนี้ที่ 1.6 หมื่นล้านบาท คิดเป็นสัดส่วนสูง 95% รวมถึงมีสต๊อกสินค้าคอนโดฯ สร้างเสร็จพร้อมโอนฯ ที่ต้องการระบายอีก 7 พันล้านบาท ทั้งนี้แม้ Presale ช่วง 4 เดือนแรกของปี 58 อยู่ที่ 5,155 ล้านบาท จากเป้าหมายทั้งปี 2 หมื่นล้านบาท แต่จะเพิ่มมากขึ้นตามแผนเปิดขายโครงการใหม่ฯ ในช่วง 9 เดือนที่เหลือของปีอีก 10 โครงการมูลค่าเกือบ 2 หมื่นล้านบาท
ราคาที่ปรับลงมาตั้งแต่ต้นปีกว่า 20% จนปัจจุบันมี upside 16% จากมูลค่าพื้นฐานปี 2558 (อิง PER 10 เท่า) ที่ 19.86 บาท ขณะที่ปัจจัยพื้นฐานไม่ได้เปลี่ยนแปลง ฝ่ายวิจัยคงคาดกำไรปี 2558 เติบโตสูง 45% จากปีก่อน อยู่ที่ 2.9 พันล้านบาท ด้านการจ่ายเงินปันผลมีสม่ำเสมอปีละ 2 ครั้ง คิดเป็น Div Yield ปี 2558 เกือบ 6% จึงปรับเพิ่มจาก ถือ เป็น ซื้อ
ทั้งนี้ยังไม่ได้รวมแผนพัฒนาโครงการที่ร่วมเป็นพันธมิตรกับสำนักงานทรัพย์สินส่วนพระมหากษัตริย์ ซึ่ง LPN เช่าที่ดินบริเวณพระราม 4 ซอยไผ่สิงห์โตระยะเวลา 30 ปี เพื่อพัฒนาคอนโด 8 ชั้น 192 ยูนิต มูลค่า 260 ล้านบาท คาดจะเปิดขายปีนี้ สร้างเสร็จปี 2559 โดยโครงการนี้ยังไม่สรุปชัดเจนเรื่องการบันทึกรายได้ แต่หากประสบความสำเร็จ อาจมีโครงการอื่นๆ ตามมาในอนาคต